Град: \_\_\_\_\_\_\_\_\_\_\_

Датум: \_\_\_\_\_\_\_\_\_\_

Министарство просвјете и културе РС

Н/Р Министар просвјете и културе РС

ЈУ ОШ \_\_\_\_\_\_\_\_\_\_\_\_\_\_\_\_\_

Н/Р Директор ЈУ ОШ \_\_\_\_\_\_\_\_\_\_\_\_\_\_\_\_\_

**Предмет: Захтјев за издавање Законом вјеродостојног увјерења о успјеху ученика на полугодишту у школској 2022/23 години ученицима Републике Српске**

Поштовани!

Као родитељ/старатељ дјеце/ дјетета, које похађају/похађа основну школу ЈУ ОШ \_\_\_\_\_\_\_\_\_\_\_\_\_\_\_, обраћам вам се у вези са спорним начином издавања увјерења о успјеху ученика на полугодишту у школској 2022/23 години.

Крајем календарске године, родитељи су обавијештени да се на полугодишту за ученике више неће издавати ђачке књижице, већ да ће, умјесто тога, бити издато увјерење о успјеху ученика на полугодишту. Детаљне информације о начину издавања увјерења у том тренутку нису биле познате. С тим у вези, у средствима јавног информисања су се појавиле бројне изјаве надлежних.

Изјава господина Мирослава Попржена, предсједника Актива директора основних школа бањалучке регије је била: „Ствар је врло једноставна, на крају полугодишта ученицима се **издају** **потврде**, а на крају године ученици доносе књижице“. Добијене информације из разговора са другим одговорним родитељима широм Републике Српске показују да су се те инструкције разликовале од школе до школе и да постоје варијације у изгледу докумената (нпр. са или без печата).

Обавијештени смо да ћемо ми родитељи добити „закључне оцјене на ученичким увјерењима и општи успјех“ штампане из електронског дневника, али без печата установе и/или потписа надлежне особе.

Сматрам својом неопходном дужношћу скренути вам пажњу на начин на који се увјерење издаје ученицима основних школа.

Конкретно, начин издавања увјерења ученицима ЈУ ОШ \_\_\_\_\_\_\_\_\_\_\_\_\_\_\_\_ није у складу за Законом о основном васпитању и образовању.

Имамо свакодневни пораст проблема у образовном систему тако да родитељима није потребна и компликација око издавања законски валидног и дефинисаног увјерења.

Према Закону о основном васпитању и образовању објављеном у Службеном гласнику број 81 од 25. августа 2022. године то питање је дефинисано сљедећим члановима:

* Члан 173

(1) Јавне исправе које издаје школа су:

1) ђачка књижица,

2) свједочанство,

3) диплома “Вук Караџић”,

4) диплома за изузетан успјех из појединог наставног предмета,

5) признање ученику генерације,

6) признање најбољем ученику,

7) увјерење о положеном испиту из страног језика у основној школи,

8) преводница о преласку ученика у другу школу,

9) обавјештење о упису ученика који је дошао из друге школе,

10) увјерење о похађању наставе,

11) увјерење о успјеху ученика на полугодишту,

12) увјерење о завршеним годинама школовања у нивоима.

(2) Обрасци јавних исправа које издаје школа штампани су на ћириличном или латиничном писму.

(3) Подаци у јавним исправама уписују се ручно или електронски кроз Јединствени информациони систем (еДневник).

(4) Министар доноси Правилник о садржају и начину вођења документације, евиденције и обрасцима јавних исправа у основној школи.

* Члан 175

(1) Ђачке књижице се издају на крају другог полугодишта за ученике од првог до петог разреда.

(2) На крају првог полугодишта за све ученике издају се увјерења о успјеху ученика на полугодишту, док се ученицима који се школују у нивоима образовања увјерења издају по завршетку сваке године школовања.

(3) У умјетничким школама на крају првог полугодишта издају се увјерења о успјеху ученика на полугодишту, а у умјетничким школама које немају Јединствени информациони систем (еДневник) издају се ђачке књижице, док на крају године ученици добијају свједочанство о завршеном разреду.

(4) Школа издаје ученику свједочанство о завршеном шестом, седмом, осмом и деветом разреду.

(5) Ученику који није стекао основно васпитање и образовање, а престала му је обавеза похађања наставе и ученику који одлази у иностранство, издаје се свједочанство о посљедњем завршеном разреду.

* Члан 176.

(1) Вјеродостојност јавне исправе школе овјерава се печатом.

(2) Садржај печата утврђује се у складу са законом којим се уређује област која се односи на печате.

(3) Директор школе одређује службено лице одговорно за употребу и чување печата.

Дакле, чланом 173 став (1), редни број 11, увјерење о успјеху ученика на полугодишту се дефинише као **јавна исправа**. Чланом 175 став (2) регулисано је да се на крају првог полугодишта за све ученике издају увјерења о успјеху ученика на полугодишту, а члан 176, став (1) каже да се вјеродостојност јавне исправе школе овјерава печатом.

 Нови Правилник о садржају и начину вођења документације, евиденције и обрасцима јавних исправа у основној школи још није донесен и Закон оставља период од годину дана од доношења новог Закона о основном васпитању и образовању. Важећи правилник је из 2013. године и не дефинише могућност и начин издавања увјерења на полугодишту, већ чланом 38. прописује начин кориштења ђачке књижице.

 **ЗАКЉУЧАК:**

**Да би увјерење било вјеродостојно, школа је дужна да поштује закон, тј. да штампа увјерење за сваког ученика, да га потпише и да га овјери печатом, а у складу са чланом 176. Закона о основном васпитању и образовању**.

Инсистирам да исправите ову грешку и да учините све што је у вашој моћи да надлежни издају једнообразан Законом вјеродостојан документ (увјерење о успјеху ученика на полугодишту) како ученицима ЈУ ОШ\_\_\_\_\_\_\_\_\_\_\_\_\_\_\_\_\_\_\_, тако и свим ученицима Републике Српске.

Подносилац захтјева (родитељ/старатељ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Достављено:

* Директору ЈУ ОШ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Министарству просвјете и културе РС